ΑΠΟΦΑΣΗ ΤΟΥ ΣΥΜΒΟΥΛΙΟΥ της 20ής Δεκεμβρίου 1979 περί καθιερώσεως διαδικασίας διαβουλεύσεων όσον αφορά τις σχέσεις μεταξύ Κρατών μελών και τρίτων χωρών στον τομέα των αεροπορικών μεταφορών και τις ενέργειες σχετικά με τον τομέα αυτό στα πλαίσια διεθνών οργανισμών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 84 παράγραφος 2,

το σχέδιο αποφάσεως που παρουσίασε η Επιτροπή(1),

τη γνώμη της Συνελεύσεως(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι προβλέποντας τις εξελίξεις που αφορούν τις αεροπορικές μεταφορές και τις συνέπειές τους για τα Κράτη μέλη, είναι σκόπιμο να εξακριβωθούν εγκαίρως, τα προβλήματα κοινού ενδιαφέροντος που αφορούν τις σχέσεις μεταξύ των Κρατών μελών και τρίτων χωρών στον τομέα των αεροπορικών μεταφορών, καθώς και οι ενέργειες σχετικά με τον τομέα αυτό που αναλαμβάνονται στα πλαίσια διεθνών οργανισμών-

ότι είναι σκόπιμο να διευκολυνθούν οι ανταλλαγές πληροφοριών και γνωμοδοτήσεων στον εν λόγω τομέα και να ευνοηθεί κατά περίπτωση ο συντονισμός των ενεργειών των Κρατών μελών στα πλαίσια διεθνών οργανισμών-

ότι πρέπει κάθε Κράτος μέλος να διευκολύνει τα άλλα Κράτη μέλη και την Επιτροπή με την πείρα που έχει αποκτήσει στις σχέσεις του με τρίτες χώρες αναφορικά με τις αεροπορικές μεταφορές-

ότι οι πληροφορίες που αφορούν τον τομέα αυτό ανταλλάσσονται συνήθως στα πλαίσια ορισμένων διεθνών οργανισμών- ότι πρέπει να συμπληρωθούν οι διαδικασίες αυτές, σε κοινοτικό επίπεδο,με ανταλλαγές πληροφοριών μεταξύ των Κρατών μελών και της Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα Κράτη μέλη και η Επιτροπή, κατόπιν αιτήσεως ενός Κράτους μέλους ή της Επιτροπής, προβαίνουν σε διαβουλεύσεις σύμφωνα με τους όρους που προβλέπονται στην παρούσα απόφαση:

α) επί θεμάτων σχετικών με τις αεροπορικές μεταφορές που αποτελούν αντικείμενο συζητήσεων στα πλαίσια διεθνών οργανισμών- και

β) επί των διαφόρων πλευρών των εξελίξεων που επήλθαν στις σχέσεις μεταξύ Κρατών μελών και τρίτων χωρών σχετικά με τις αεροπορικές μεταφορές, καθώς και επί των σημαντικότερων στοιχείων λειτουργίας των διμερών ή πολυμερών συμφωνιών που έχουν συναφθεί στον τομέα αυτό.

Οι διαβουλεύσεις λαμβάνουν χώρα εντός μηνός από την ημερομηνία που έγινε η αίτηση ή το συντομώτερο δυνατό σε επείγουσες περιπτώσεις.

Άρθρο 2

1. Οι διαβουλεύσεις που προβλέπονται στο άρθρο 1 υπό α) έχουν σαν κύριο στόχο:

α) να καθορισθεί από κοινού αν τα θέματα που εξετάζονται, δημιοργούν προβλήματα κοινού ενδιαφέροντος-

και

β) ανάλογα με τη φύση των προβλημάτων αυτών:

- να εξατασθεί από κοινού αν πρέπει να συντονισθούν οι ενέργειες των Κρατών μελών στα πλαίσια των σχετικών διεθνών οργανισμών, ή

- να μελετήσουν από κοινού κάθε άλλο χρήσιμο προσανατολισμό.

2. Τα Κράτη μέλη και η Επιτροπή ανταλλάσουν μεταξύ τους το συντομώτερο δυνατό κάθε χρήσιμη πληροφορία για το σκοπό που προβλέπεται στην παράγραφο 1.

Άρθρο 3

1. Οι διαβουλεύσεις που αναφέρονται στο άρθρο 1 υπό β) έχουν σαν κύριο στόχο να εξετάσουν τα εν λόγω θέματα και να μελετούν κάθε χρήσιμο προσανατολισμό που σχετίζεται μ' αυτά.

2. Εν όψει των διαβουλεύσεων που αναφέρονται στη παράγραφο 1, κάθε Κράτος μέλος πληροφορεί τα άλλα Κράτη μέλη και την Επιτροπή για τις εξελίξεις που επέρχονται στον τομέα των αεροπορικών μεταφορών καθώς και για τη λειτουργία των διμερών ή πολυμερών συμφωνιών που συνάπτονται στον εν λόγω τομέα, εφ'όσον κρίνει ότι αυτό δύναται να συμβάλλει στον εντοπισμό προβλημάτων κοινού ενδιαφέροντος.

3. Η Επιτροπή ανακοινώνει στα Κράτη μέλη κάθε πληροφορία που κατέχει, σχετικά με τα θέματα που προβλέπονται στην παράγραφο 2.

Άρθρο 4

1. Οι ανταλλαγές πληροφοριών, που προβλέπονται στην παρούσα απόφαση, πραγματοποιούνται μέσω της γενικής γραμματείας του Συμβουλίου.

2. Οι διαβουλεύσεις που προβλέπονται στην παρούσα απόφαση λαμβάνουν χώρα στα πλαίσια του Συμβουλίου.

3. Οι πληροφορίες και οι διαβουλεύσεις που προβλέπονται στην παρούσα απόφαση καλύπτονται από το επαγγελματικό απόρρητο.

Άρθρο 5

Εντός περιόδου τριών ετών από την ημερομηνία κοινοποιήσεως της παρούσης αποφάσεως, το Συμβούλιο επανεξετάζει τη διαδικασία διαβουλεύσεων προς το σκοπό τροποποιήσεως ή συμπληρώσεώς της, αν τούτο είναι αναγκαίο υπό το φως της πείρας που απεκτήθη.

Άρθρο 6

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 20 Δεκεμβρίου 1979.

Για το Συμβούλιο

Ο Πρόεδρος

J. TUNNEY

(1) ΕΕ αριθ. Α 193 της 31. 7. 1979, σ. 9.

(2) ΕΕ αριθ. Α 309 της 10. 12. 1979, σ. 58.

(3) Γνώμη που διετυπώθη την 21ηΝοεμβρίου 1979 (που δεν εδημοσιεύθη ακόμη στην Επίσημη Εφημερίδα).